  Майя Бывальцева Ижкар Думаысь депутатъёс 23-тӥ инвожое ортчем сессиязы кар тӧролэсь кык воштӥсьёссэ юнматӥзы. Мерлыко политикая воштӥсез луоз Михаил Тарасов (35 депутатъёс со понна куаразэс сётӥзы, 5-ез — пумит). 2016-тӥ арын тулыспалозь со кар администрациысь благоустройствоя но транспортъя управленилэн кивалтӥсез вал. Кар тӧролэн сизьыметӥез воштӥсез, ваньбуретэн кивалтонъя, луиз Степан Корепанов-Камский. Со понна куаразэс сётӥзы 36 депутатъёс, одӥгез пумит вал. Солэн кивалтонэз улэ азьвылгес сётӥзы Музъем узырлыкъёсъя но музъемез радъянъя управлениез но Ваньбур кусыпъёсъя управлениез. Со дыре ик Ваньбур кусыпъёсъя упралвение борды ватсазы Рекламая но ивортодэтъя управлениез. Пусъёмы, выль воштӥсьёс понна депутатъёс лушкем куара сётӥзы. ВАТСАН Михаил Андреевич Тарасов вордскиз Ижкарын 11-тӥ тулыспалэ 1978-тӥ арын. 2000-тӥ арын Удмурт кун университетысь «Финансы и кредит» ӧнеръя дышетсконзэ йылпумъяз. Степан Михайлович Корепанов-Камский вордскиз Ижкарын 11-тӥ толсуре 1982-тӥ арын. 2004-тӥ но 2006-тӥ аръёсы Ижкарысь гурт возёсъя кун академиысь «Механизация переработки сельскохозяйственной продукции» (инженер) но «Экономика и управление на предприятии АПК» (экономист-менеджер) ӧнеръёсъя дышетсконзэ йылпумъяз. Тегъёс: Ижкар МихаилТарасов Удмуртия депутатъёс КарДума  